<classify> MARAIS wapya katika Jumuiya ya Maendeleo ya Kusini mwa Afrika SADC wameishukuru jumuiya hiyo kwa kuwasaidia kufanya uchaguzi huru, wa haki, amani na kidemokrasia uliowaingiza madarakani.Miongoni mwa marais wapya waliopata fursa ya kuzungumza kwenye Mkutano wa 39 wa SADC jijini Dar es Salaam jana, ambako Rais John Magufuli alikabidhiwa rasmi uenyekiti ni pamoja na Rais wa Jamhuri ya Kidemokrasia ya Congo DRC, Felix Tshisekedi, Rais wa Madagascar, Andry Rajoelina na Rais wa Visiwa vya Comoro, Azali Assoumani.Viongozi hao walichaguliwa mwishoni mwa mwaka jana katika miezi tofauti ambapo Rais Tshisekedi alishinda urais kwa kupata kura zaidi ya milioni saba akiwaacha wapinzani wake ambao ni Martin Fayulu aliyepata kura milioni 6.4 na Emmanuel Shadary aliyepata kura milioni 4.4, huku Rais Rajoelina wa Madagascar akishinda urais kwa asilimia 55.7 na Assoumani wa Visiwa vya Comoro akishinda urais kwa asilimia 66.7.Rajoelina akitambua kuwa ndiye rais mdogo kwa umri katika SADC, alisema miaka 14 iliyopita, Madagascar ilionesha nia ya kuwa mwanachama wa SADC, lakini nia hiyo haikutimia kutokana na taifa hilo kukumbwa na migogoro ya muda mrefu.Alisema baada ya uchaguzi kupita, hivi sasa Madagascar imekuwa na matumaini mapya ya kushirikiana na wadau wengine zikiwemo nchi za SADC, Umoja wa Afrika AU na dunia nzima kujiletea maendeleo ya pamoja.Alisema dunia yote imetupa jicho lake SADC na Afrika kwa ujumla kwa kuwa maeneo hayo ni wadau muhimu wa kibiashara katika soko la dunia, hivyo alitoa wito kwa SADC na Afrika kushirikiana katika kufanya biashara pamoja, kujenga ubia katika mambo mbali mbali ikiwemo michezo ili kusaidia ukuaji wa uchumi endelevu na kushindana katika soko la dunia.Viwanda na ajira ndiyo ndoto yetu sote, Madagascar kupitia SADC inataka kubadilisha ndoto zake na kuwa nchi ya viwanda, kinachotakiwa ni kuwa na matokeo kamili ya malengo yetu na tusiishie tu kukutana, tujenge maendeleo ya kiuchumi ya kanda yetu na SADC kiwe chombo cha kukuza uchumi wetu, alieleza Rajoelina.Aliongeza, mimi ni kiongozi mdogo zaidi hapa, lakini nia ya kutenda jambo haiangalii hilo, ninachoangalia ni kujenga familia moja, Afrika moja, hivyo Afrika isijikite tu kwenye midahalo bali tujikite kwenye utekelezaji wenye vipimo.Rais Tshisekedi alisema ni mara ya kwanza kwa nchi yake kufanya uchaguzi wa kubadilishana madaraka kwa njia ya kidemokrasia na amani tangu ipate uhuru wake miaka ya 1960. Alisema mafanikio hayo kwa kiasi kikubwa yamechangiwa na juhudi za SADC.Alisema mashariki mwa nchi hiyo kuna vikundi vingi vya waasi na kimoja kati ya hivyo kinafanya mashambulizi kwa mtindo wa kigaidi.Katika hilo, alisema serikali yake imeweka mfumo wa kumaliza migogoro nchini humo kwa njia ya mapatano na akaiomba SADC kuwasaidia ili wawe na amani na mshikamano pamoja na kutaka Ujumbe wa Walinda amani wa MONUSCO uimarishwe ili kuondoa makundi hayo lakini pia SADC iwe na chombo chake maalum kwa ajili hiyo.Kuhusu changamoto ya ungonjwa wa ebola, alisema aliunda timu ya wataalam wanane ambao wanafanya kazi nzuri ya kuhakikisha ugonjwa huo unadhibitiwa kwa kushirikiana na Shirika la Afya Dunia WHO. Suala la uchumi wa viwanda ni jambo muhimu ikizingatiwa kuwa sisi DRC tumepakana na nchi nyingi, hivyo ni fursa kubwa kwetu.Tunachotakiwa ni kuzalisha umeme wa kutosha, DRC tuna mabwawa mengi yanayofaa kuzalisha umeme, tujenge miundombinu rafiki ili watu wetu waweze kusafiri kwa urahisi bila vikwazo, tuendeleze kilimo, na kuhusu utengamano wa kikanda nitalipa kipaumbele jambo hili,alisisitiza Tshisekedi.Naye Rais wa Visiwa vya Comoro, Assoumani alisema nchi yake inaishukuru SADC kwa imani waliyonayo katika uchaguzi uliopita. Pia aliishukuru Serikali ya Tanzania na Watanzania kwa ujumla kwa kupigania amani ya Comoro.  <topic>: KITAIFA 